A Bizottság 493/87/EGK rendelete

(1987. február 18.)

az egyes halászati tevékenységek felfüggesztése által okozott károk megtérítésére vonatkozó részletes szabályok megállapításáról

AZ EURÓPAI KÖZÖSSÉGEK BIZOTTSÁGA,

tekintettel az Európai Gazdasági Közösséget létrehozó szerződésre,

tekintettel a legutóbb a 4027/86/EGK rendelettel [1] módosított, a halászati tevékenységekre vonatkozó egyes ellenőrzési intézkedések megállapításáról szóló, 1982. június 29-i 2057/82/EGK tanácsi rendeletre [2] és különösen annak 10. cikke (4) bekezdésére,

mivel biztosítani kell, hogy a tagállamok ismerjék azokat az eseteket, amikor a TAC, kvóta, elosztás vagy a Közösség számára rendelkezésre álló részesedés alá eső állomány halászata tilos, a tagállam pedig még nem merítette ki a kvótáját, elosztását vagy részesedését az adott állományból vagy állománycsoportból;

mivel a tagállamokat ért kár meghatározása érdekében ismerni kell a fogási adatokat és a kvótacseréket;

mivel azokat az eseteket, amikor a tagállamot ért sérelmet nem orvosolták, jelenteni kell a Halászatierőforrás-gazdálkodási Irányítóbizottságnak;

mivel az elszenvedett kár orvoslása érdekében elfogadott intézkedéseknek meg kell határozniuk a kár nagyságát és a túlhalászott mennyiséget, valamint a kvóta, az elosztás vagy a részesedés ebből következő csökkentését, illetve kiegészítését;

mivel az e rendeletben előírt intézkedések összhangban vannak a Halászatierőforrás-gazdálkodási Irányítóbizottság véleményével,

ELFOGADTA EZT A RENDELETET:

1. cikk

(1) Amennyiben a Bizottság a 2057/82/EGK rendelet 10. cikke (3) bekezdésének megfelelően értesíti a tagállamokat arról, hogy a TAC, a kvóta, az elosztás vagy a Közösség rendelkezésére álló részesedés kimerülése miatt fel akarja függeszteni a halászatot, akkor a rendelkezésére álló legutóbbi fogási adatokról és arról is értesíti őket, hogy az említett rendelet 10. cikke (4) bekezdésének rendelkezéseit alkalmazzák-e, illetve azok alkalmazhatók-e.

(2) A lehető leghamarabb, azonban minden esetben a halászatot felfüggesztő bizottsági rendelet hatálybalépésétől számított 15 napon belül az érintett tagállamok értesítik a Bizottságot a szóban forgó állomány vagy állománycsoport 9. cikkben említett kirakodási adatairól és a 2057/82/EGK rendelet 7. és 8. cikke alapján kapott adatokról. A Bizottság a lehető leghamarabb értesíti a tagállamokat azokról az adatokról és információkról, amelyeket e rendelet alkalmazásában véglegesnek tekintenek.

(3) Amennyiben a tagállam által elszenvedett kárt a 170/83/EGK tanácsi rendelet [3] 5. cikkének (1) bekezdése szerinti intézkedéssel ("kvótacsere") teljesen vagy részben megtérítették, akkor a kvótacseréről szóló előzetes közlemény, amelyet az említett cikknek megfelelően a Bizottságnak küldenek el, tonnában is megadja a megtérített kár összegét.

2. cikk

(1) Amennyiben kvótacserével vagy egyéb intézkedéssel nem térítették meg teljes mértékben a tagállamot ért kárt, akkor a Bizottság az 1. cikk (2) bekezdésében említett adatok és információk kézhezvételét követően a lehető leghamarabb, azonban minden esetben 15 napon belül a Halászatierőforrás-gazdálkodási Irányítóbizottság elé utalja az ügyet, és egy tervezetet nyújt be az okozott kár megtérítése érdekében meghozandó intézkedésekről.

(2) A meghozandó intézkedésekről szóló tervezet megállapítja:

a) hogy melyik tagállamot érte kár ("a károsult tagállamok"), valamint a kár mértékét (a kvótacserékkel csökkentve);

b) hogy melyik tagállam halászta túl a kvótáját ("a túlhalászó tagállamok"), valamint a túlhalászott mennyiséget (a kvótacserékkel csökkentve);

c) azt a mennyiséget, amennyivel a túlhalászó tagállamok kvótáit csökkenteni kell;

d) azt a mennyiséget, amennyivel a károsult tagállamok kvótáit ki kell egészíteni;

e) azt az időpontot vagy azokat az időpontokat, amikor a kiegészítések vagy a csökkentések hatályba lépnek.

(3) Amennyiben több túlhalászó tagállam van, akkor a Bizottság a szükséges csökkentések meghatározásakor figyelembe veszi az egyes tagállamok által túlhalászott mennyiséget.

3. cikk

Ez a rendelet az Európai Közösségek Hivatalos Lapjában való kihirdetésének napján lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 1987. február 18-án.

a Bizottság részéről

António Cardoso E Cunha

a Bizottság tagja

[1] HL L 376., 1986.12.31., 4. o.

[2] HL L 220., 1982.7.29., 1. o.

[3] HL L 24., 1983.1.27., 1. o.

--------------------------------------------------